**ZAPISNIK**

**S OSME SJEDNICE UPRAVNOGA VIJEĆA INSTITUTA ZA ARHEOLOGIJU**

Osma sjednica Upravnoga vijeća Instituta za arheologiju održana je dana 07. rujna 2022. godine, s početkom u 13,00 sati, u knjižnici Instituta, u Jurjevskoj ulici 15.

Sjednici su nazočili:

- prof. dr. sc. Ante Uglešić, predsjednik Upravnoga vijeća

- dr. sc. Juraj Belaj, član Upravnoga vijeća

- dr. sc. Tajana Sekelj Ivančan, članica Upravnoga vijeća

- dr. sc. Marko Dizdar, v.d. ravnatelja IARH-a

Članovi Upravnoga vijeća prof. dr. sc. Jure Zovko i gđa. Ivana Bulešić opravdano su odsutni.

Zapisnik je vodio dr. sc. Marko Dizdar.

Predsjednik Upravnoga vijeća pozdravlja sve prisutne te je pročitao Dnevni red.

Na prijedlog predsjednika Upravnoga vijeća, Upravno vijeće jednoglasno je usvojilo sljedeći

DNEVNI RED

1. Ovjera zapisnika elektroničkih sjednica Upravnoga vijeća od 02. ožujka i 11. ožujka 2022.

2. Donošenje Statuta Instituta za arheologiju (pročišćeni tekst)

3. Donošenje Odluke o raspisu natječaja za izbor ravnatelja IARH-a

4. Razno

Predsjednik Upravnoga vijeća otvara osmu sjednicu Upravnoga vijeća IARH-a.

**Ad. 1.**

Budući da nema primjedbi na zapisnike s elektroničkih sjednica održanih 02. ožujka i 11. ožujka 2022. godine, isti se jednoglasno prihvaćaju te ovjeravaju.

**Ad. 2.**

Predsjednik Upravnoga vijeća prof. dr. sc. A. Uglešić poziva v.d. ravnatelja Instituta, dr. sc. M. Dizdara, da ukratko pojasni razlog i potrebu donošenja Statuta Instituta za arheologiju (pročišćeni tekst). Dr. sc. Marko Dizdar pojašnjava nužnost donošenja pročišćenoga teksta Statuta, a sukladno prihvaćenom Zaključku Trgovačkoga suda, Sudskoga registra. IARH je u obvezi dostaviti sudu potpuni tekst Statuta obzirom da sud nije u mogućnosti uvesti promjene u Sudski registar samo na temelju Statuta o izmjenama Statuta Instituta za arheologiju i teksta Statuta iz 2014. godine, pa se stoga sastavio pročišćeni tekst koji će se potom proslijediti resornome ministarstvu na davanje suglasnosti i nadležnome Trgovačkom sudu, Sudskom registru.

Zaključak: Statut Instituta za arheologiju (pročišćeni tekst) jednoglasno se usvaja.

**Ad. 3.**

Predsjednik Upravnoga vijeća prof. dr. sc. A. Uglešić poziva v.d. ravnatelja Instituta, dr. sc. M. Dizdara da pojasni potrebu donošenja Odluke o raspisu natječaja za izbor ravnatelja IARH-a.

Dr. sc. Dizdar ukratko je obrazložio potrebu donošenja Odluke o raspisu natječaja za imenovanje ravnatelja. Navodi da je v. d. ravnatelja imenovan na najduže godinu dana pa obzirom da mandat ističe najkasnije 31. 12. 2022. nužno je da Upravno vijeće raspiše natječaj za odabir novoga ravnatelja, a sve sukladno članku 44. Statuta Instituta za arheologiju (travanj 2014.), odnosno člancima 8. i 9. Statuta o izmjenama Statuta Instituta za arheologiju (ožujak 2022.). Dogovoreno je da će se natječaj objaviti u prvom sljedećem izdanju Narodnih novina.

Zaključak: Jednoglasno se donosi Odluka o raspisu natječaja za izbor ravnatelja Instituta.

**Ad. 4.**

Dr. sc. M. Dizdar obavještava sve pristne da se u otvorenom postupku javne nabave objavljene od strane javnoga naručitelja Hrvatske ceste d.o.o. za upravljanje, građenje i održavanje državnih cesta (Ev. broj. nabave: 1.203-400/22) za arheološke istražne radove na sjevernome kolniku spojne ceste čvor “Sisak” – Sisak od km cca 0+000 SC1 do km cca 2+650 SC1. Institut se javio u svojstvu zajednice ponuditelja s Arheološkim muzejom u Zagrebu, Geoarheo d.o.o., Kaducej d.o.o., Delmat Galliot d.o.o., Temenos d.o.o. i Arheolog d.o.o., pa je ponuda ranije navedene zajednice ponuditelja izabrana kao ekonomski najpovoljnija u iznosu od 3.946.914,00 kn uvećano za PDV članova zajednice ponuditelja, tako da ukupna vrijednost radova iznosi 4.682.842,50 kn s PDV-om, a sve u skladu s Odlukom o odabiru javnoga naručitelja Hrvatske ceste d.o.o. od 29. 08. 2022. godine.

Također navodi da je prema resornome ministarstvu već upućen dopis za izdavanje suglasnosti za ovjeru predmetnoga Ugovora kako bi Institut mogao sve svoje obveze prema javnome naručitelju Hrvatske ceste d.o.o. izvršiti na vrijeme i u rokovima propisanima Dokumentacijom o javnoj nabavi.

Sjednica je završila s radom u 14,15 sati.

 Predsjednik Upravnoga vijeća IARH:

 prof. dr. sc. Ante Uglešić, v.r.